b"\n_START_ARTICLE_\nMembrana interdigital\n_START_PARAGRAPH_\nLa membrana interdigital \xc3\xa9s la membrana de pell entre els d\xc3\xadgits de les extremitats.Serveix per poder nedar millor.Normalment en els mam\xc3\xadfers la membrana interdigital est\xc3\xa0 present a l'embri\xc3\xb3, per\xc3\xb2 \xc3\xa9s absorbida durant el desenvolupament. Tanmateix, ocasionalment en algunes esp\xc3\xa8cies de mam\xc3\xadfers es mant\xc3\xa9 en l'etapa adulta. En els humans apareix en aquelles persones que pateixen la s\xc3\xadndrome LEOPARD i la s\xc3\xadndrome Aarskog-Scott._NEWLINE_Tamb\xc3\xa9 s'observen membranes interdigitals a les potes de diversos mam\xc3\xadfers semiaqu\xc3\xa0tics. La membrana ajuda al despla\xc3\xa7ament en l'aigua._NEWLINE_No s'ha de confondre la membrana interdigital amb la sindact\xc3\xadlia, que \xc3\xa9s quan diversos d\xc3\xadgits es troben units i que \xc3\xa9s un fenomen que t\xc3\xa9 lloc molt ocasionalment en humans. La sindact\xc3\xadlia, que forma part de la constituci\xc3\xb3 de les potes de certs animals, es manifesta en aus (com en els \xc3\xa0necs), amfibis (com les granotes) i mam\xc3\xadfers (com els cangurs).\n_START_SECTION_\nMam\xc3\xadfers amb membranes interdigitals\n_START_PARAGRAPH_\nLa rata de l'arr\xc3\xb2s dels pantans, Pseudoryzomys simplex, i la rata de l'aigua d'Alfaro, que pertanyen a un grop de rosegadors d'Am\xc3\xa8rica del Sud denominat orizomyines, tenen membranes petites, que s'estenen fins a l'extrem de les falanges proximals, mentre que en el cas de l'Amphinectomys savamis, el Lundomys molitor i els membres del g\xc3\xa8nere Holochilus i Nectomys les seves membranes es troben m\xc3\xa9s desenvolupades, i s'estenen m\xc3\xa9s enll\xc3\xa0 de les falanges proximals. Aparentment les membranes es desenvoluparen diverses vegades en els orizomyines i es poden haver perdut en alguns grups. La majoria dels ichtiomyines, un grup de rosegadors semiaqu\xc3\xa0tics exclusiu d'Am\xc3\xa8rica del Sud i Am\xc3\xa8rica Central, tenen membranes petites, per\xc3\xb2 els membres del g\xc3\xa8nere Rheomys tenen membranes m\xc3\xa9s amples. Els hydromyines (subfam\xc3\xadlia Murinae) del g\xc3\xa8nere Baiyankamys, Hydromys i Crossomys tenen membranes; en aquests darrers molt desenvolupades. Els rosegadors semiaqu\xc3\xa0tics africans Colomys goslingi i Nilopegamys plumbeus, que tamb\xc3\xa9 pertanyen a la fam\xc3\xadlia Murinae, no tenen membranes interdigitals. Les potes del coip\xc3\xba (Myocastor coipus) d'Am\xc3\xa8rica del Sud que est\xc3\xa0 classificat en una fam\xc3\xadlia pr\xc3\xb2pia tamb\xc3\xa9 tenen membranes."